আর্থিক প্রতারণার অভিযোগে বিপাকে আলোক নাথ ও শ্রেয়স তলপড়ে

ওয়েব ডেস্ক: বিপাকে জনপ্রিয় অভিনেতা আলোক নাথ (Alok Nath) ও শ্রেয়স তলপড়ে (Shreyas Talpade)। হরিয়ানার (Haryana) সোনিপতের মুরথল থানায় এই দুই অভিনেতাসহ মোট ২২ জনের বিরুদ্ধে বিশ্বাসভঙ্গ ও প্রতারণার অভিযোগ দায়ের হয়েছে। অভিযোগ, তাঁরা প্রতিশ্রুতি রক্ষা করেননি এবং বিনিয়োগকারীদের সঙ্গে প্রতারণা করেছেন।

অভিযোগে বলা হয়েছে, ‘হিউম্যান ক্রেডিট ওয়েলফেয়ার কমিটি’ নামে একটি সংস্থা সাধারণ মানুষকে দ্রুত মুনাফার লোভ দেখিয়ে বিনিয়োগে উৎসাহিত করেছিল। সংস্থার দাবি ছিল, ফিক্সড ডিপোজিটের টাকা অল্প সময়েই দ্বিগুণ করা হবে। কিন্তু সময়মতো টাকা ফেরত না পেয়ে ক্ষতিগ্রস্ত হয়েছেন ৫০০-রও বেশি বিনিয়োগকারী।

আরও পড়ুন: দূষণে হাঁসফাঁস দিল্লি, এবার কৃত্রিম বৃষ্টির উদ্যোগ মুখ্যমন্ত্রী রেখা গুপ্তার সরকারের

অভিযোগকারী সোনিপতের বাসিন্দা বিপুল অন্টিল জানিয়েছেন, তিনি নিজেই সংস্থায় ৩৩ লক্ষ টাকা বিনিয়োগ করেছিলেন। বহু চেষ্টা করেও টাকা ফেরত না পেয়ে অবশেষে পুলিশের দ্বারস্থ হন। সংস্থার সঙ্গে যোগাযোগের সব পথ বন্ধ হয়ে যাওয়ায় তিনি এই অভিযোগ দায়ের করেন।

ভারতীয় দণ্ডবিধির ধারা ৩১৬(২), ৩১৮(২) এবং ৩১৮(৪)-এর অধীনে মামলা দায়ের করা হয়েছে। পুলিশ সূত্রে জানা গেছে, সংস্থার মূল অফিস হরিয়ানায় এবং সারা দেশে এর ২৫০টিরও বেশি শাখা রয়েছে।

প্রাথমিকভাবে জানা গেছে, আলোক নাথ ও শ্রেয়স তলপড়ে ওই সংস্থার মুখপাত্র হিসেবে যুক্ত ছিলেন। তাই তাঁদের বিরুদ্ধেও অভিযোগ আনা হয়েছে। পুলিশ ইতিমধ্যেই দুই অভিনেতার ভূমিকা খতিয়ে দেখতে তদন্ত শুরু করেছে।

উল্লেখ্য, সম্প্রতি বেটিং অ্যাপ মামলায় অভিনেত্রী মিমি চক্রবর্তী, অভিনেতা অঙ্কুশ হাজরা ও উর্বশী রাউতেলা-কেও তলব করেছিল ইডি। সেই মামলার মতোই এখানেও অভিযোগের কেন্দ্রে রয়েছে একটি আর্থিক সংস্থা।

দেখুন আরও খবর: